《东皋为陈隐君作》
元代·宗衍

晨光散苍凉，灌木露未晞。众鸟各相命，迟迟出林飞。

岂不畏网罗，所苦渴与饥。人生有常策，胡为不知归。

东皋春雨深，地泽黍豆肥。理荒朝荷锄，迫暮返荆扉。

筋力固疲倦，庶幸无祸机。鹿台多黄金，首阳悲采薇。

且自食吾力，焉知彼是非。

作者简介：（ 1309—1351）元僧。平江路人，字道原。工诗，善书法。顺帝至正初居石湖楞伽寺，一时名士多与游。后主嘉兴德藏寺。诗清丽幽茂。有《碧山堂集》。